Obša
Obša (rus. Обша) – upė Rusijoje, Tverės srityje; Mežos kairysis intakas (Dauguvos baseinas). Prasideda paribyje su Smolensko sritimi, Belo aukštumoje (Smolensko aukštumos atragyje). Tose pačiose pelkynėse greta prasideda Dniepras bei Vazuzos baseino upeliai (Volgos baseinas). Teka į vakarus miškingomis, pelkėtomis vietomis. Intakai: Belaja, Načia (kairieji), Lba (dešinysis). Vaga vingiuota, 10–20 m pločio. Upę ledai sukausto lapkritį, ižti pradeda kovo pabaigoje–balandį. Prie Obšos įsikūręs Belo miestas.